Stort behov for å lære samisk

Halvparten av studieplassene ble fylt opp allerede dagen etter at Stormen samiske senter i Bodø annonserte nybegynnerkurs i lulesamisk. – Det viser at det er stort behov for noe slikt. Bare timer etter at vi offentliggjorde dette, fikk vi de første påmeldingene, sier Maria Hernes som er samisk rådgiver i Stormen. Kursarrangøren har satt et tak på 15 studieplasser på dette 70 timers kurset som tar til 22. januar. Kurset er lagt opp som grunnleggende opplæring i lulesamisk, og er det første kurset på mange år.